Polisie geroep om vlugtelinge van VN-perseel te verwyder | Netwerk24
Deur Alex Mitchley, News24 14 November 2019 12:59
’n Klag van betreding is Donderdag teen ’n groep vlugtelinge in Pretoria aanhangig gemaak nadat hulle op die perseel van die Verenigde Nasies (VN) se vlugtelingagentskap (UNHCR) se kantoor in Brooklyn was.
Die hooggeregshof in Pretoria het Woensdag beveel dat die vlugtelinge die gebied binne drie dae moet verlaat.
Die vlugtelinge woon al sedert Oktober op die sypaadjies waar hulle tente opgeslaan en strukture opgerig het. Honderde vlugtelinge vra dat hulle in ’n ander land hervestig moet word omdat hulle ná die onlangse voorvalle in Suid-Afrika xenofobiese aanvalle vrees.
Die Waterkloof-huiseienaarsvereniging, asook die inwonersvereniging van Brooklyn en oostelike gebiede het ’n dringende aansoek teen die vlugtelinge gebring nadat die vlugtelinge op die sypaadjies begin slaap het.
Die polisie is Donderdag ontbied om ’n groep vlugtelinge te verwyder wat nou na die perseel van die Verenigde Nasies (VN) se vlugtelingagentskap (UNHCR) se kantoor in Brooklyn, Pretoria, verskuif het nadat inwonersverenigings Woensdag ’n hofbevel gekry het dat hulle die gebied binne drie dae moet verlaat. Foto: News24
Die polisie is Donderdag na die toneel ontbied nadat die vlugtelinge oor die muur en hekke gespring het en op die UNHCR-perseel kamp opgeslaan het.
Polisiebronne het aan News24 bevestig dat ’n saak van betreding aanhangig gemaak is en dat hulle die vlugtelinge sal verwyder.
Van die vlugtelinge het vroeër aan News24 gesê dat hulle nie uit hul eie sal padgee nie omdat hulle nêrens het om heen te gaan nie.
Meer oor: Unhcr | Pretoria | Vlugtelinge
Binnelandse sake in spervuur oor vlugtelinge